Aarhus Universitet bliver mere og mere attraktiv for studerende og forskere, og universitetet ligger lige nu i toppen af en ny international rangliste med 13 fagområder blandt verdens 100 bedste.

De flotte placeringer på den såkaldte "QS World Ranking" kan være med til at sikre, at universitet også fortsat vil være eftertragtet af internationale forskere.

Allan Flyvbjerg er sundhedsdekan ved Aarhus Universitet, og han glæder sig over, at Tandlægeskolen rykker på ranglisten.

- Vi er rykket rigtig, rigtig godt op af listen, og det er ligesom min målskive. Det er det, jeg skal måle mig på, og så ligger vi nummer 17 i verden. Det er ret godt, fortæller Allan Flyvbjerg til TV 2 | ØSTJYLLAND.

Kvote 2 stiger voldsomt i Aarhus

Forklaringen skal ifølge Allan Flyvbjerg findes i, at Tandlægeskolen leverer rigtig god forskning og generelt har et godt omdømme i den store verden.

Arkæologi er et af de 13 fagområder, der ligger blandt verdens bedste, og det overrasker ikke professor Helle Vandkilde fra Aarhus Universitet, at arkæologi kommer ind på en 40. plads.

- Vi har egentlig altid vidst, at vi var rigtig gode og i hvert fald over de sidste 10 år, har vi vidst, at vi lå deroppe i den øverste del af ranglisten, hvis man kan sige det på den måde, fortæller Helle Vandkilde.

Ambitionen er at lave verdens bedste arkæologiske forskning, og det gode kvalitetsmål for uddannelse og forskning skal bruges til at søge internationale bevillinger.

Ny forskning: Gigtmedicin kan være farligere end mange tror

Topplaceringen på ranglisten betyder meget for både studerende og ledelsen.

- Vi går meget op i, om vi nu går op eller ned ad listen, for det er meget vigtigt for os. Både når vi skal have danske og internationale forskere til at komme til os, men også når vi skal have nye studerende til at synes, det er attraktivt at arbejde hos os, fortæller Allan Flyvbjerg.

På Aarhus Universitet er der i dag cirka 40.000 studerende og godt 800 internationale forskere.

Se indslaget ved at klikke på ovenstående video.